
"L-am cunoscut în 4 ianuarie 2003 pe paradoxalul 
paradoxist Florentin Smarandache (născut în Bălceşti, Vâlcea, 
la 10 decembrie 1954) la întâlnirea organizată de colegii săi de 
la Liceul Pedagogic Râmnicu Vâlcea şi desfăşurată în mod mai 
mult sau mai puţin paradoxal la Liceul de Artă Râmnicu 
Vâlcea. Venise în vacanţa de Crăciun acasă, la Bălceşti. Făcuse 
o călătorie lungă, tocmai de dincolo de Ocean, din SUA, de la 
Universitatea "New Mexico" din oraşul Gallup, statul New 
Mexico, unde este acum conferenţiar universitar doctor la 
Facultatea de Matematică. A doua zi, a plecat spre patria de 
adopţie, dar nu fără a face o escală în Roma: nu-i nici un 
paradox în asta, din moment ce el este român şi vorba ceea - 
"Toate drumurile duc la Roma!". 

Când ne-am întâlnit, am schimbat numai câteva fraze, 
dar am "vorbit" apoi prin e-mail şi am constatat că, în mod 
paradoxal, paradoxistului Florentin Smarandache îi şade bine 
cu... drumul! Oare, de unde i s-o fi trăgând?... De la faptul că 
primii doi ani ai liceului i-a făcut în Craiova, iar pe ceilalţi doi 
în Râmnicu Vâlcea (ce lecţii de geografie i se vor fi predat în 
ambele licee pedagogice urmate în cele două municipii 
olteneşti?!)?... Ori de la faptul că în perioada 1982-1984 a fost 
profesor invitat la un liceu din Maroc?... Poate, de la faptul că 
în 1986 nu i s-a dat viză pentru SUA, unde dorea să participe la 
Congresul Internaţional al Matematicienilor, la Universitatea 
"Berkeley", California?... De aceea, probabil, când în 1988 a 
obţinut un paşaport pentru o excursie în Bulgaria, i s-a părut 
prea aproape şi a dat o... fugă până-n Istanbul?!... Oricum, 
"Fugit" a rămas, după cum a scris chiar dânsul ulterior, dar a 
trebuit să plătească scump acest dor de ducă - cu doi ani de 
lagăr pentru refugiaţii politici (la Istanbul şi la Ankara). Atâta 
lâncezeală nu putea fi (re)compensată decât de o trecere a 
Oceanului Atlantic, în SUA - o ţară atât de mare încât îţi poţi 
ostoi dorul de ducă între malurile Atlanticului şi Pacificului, iar 

dacă eşti mai pretenţios, poţi face o extensie până-n Hawaii 
(unde olteano-americanul nostru fu chiar de două ori!). 

Dar, cum "anonimul din Bălceşti" ajunse o celebritate 
mondială, atât în literatură (prin Mişcarea Paradoxistă, creată 
de el), cât şi în matematică (printr-o serie întreagă de concepte, 
noţiuni şi teorii care-i poartă numele), chiar dac-ar vrea să mai 
stea şi el, ca omul, aşezat la casa lui, nu mai are încotro, pentru 
că are chemare pe toate meridianele şi paralele lumii! Braţ la 
braţ cu matematica şi cu poezia (nu-i nici un paradox în asta, 
ne asigură el şi ne-o demonstrează prin întreaga sa operă!), 
Florentin Smarandache a pus piciorul pe cinci continente, ba 
chiar şi pe cel subacvatic, călărind o "motocicletă" submersibilă 
pentru a da piept cu... Marea Barieră de Corali, 
dovedindu-ne că nu-i doar un vajnic Columb navigator pe 
Oceanul Paradoxist, ci şi un paradoxal Cousteau! 

Pentru că Florentin Smarandache este şi francofon, 
trebuie să lămurim paradoxul excepţiei sale de la dictonul 
francez "Partir c'est mourir un peu!" (A pleca înseamnă a muri 
puţin). Tehnologia informaţiei face ca planeta să devină un sat 
mai mare, cel puţin pentru oamenii de ştiinţă, aşa încât nu-i de 
mirare că pentru ei dictonul a devenit "Partir c'est revigorer un 
peu!" (A pleca înseamnă a te reîntrema puţin), ca atunci când te 
întorci acasă. 

Din multele sale note de călătorie, datând dintr-un 
deceniu de peregrinări de-a lungul şi de-a latul planiglobului, 
le-am selectat în acest prim volum pe acelea care mi s-au părut 
cele mai paradoxale şi am căutat să îmbin stilurile de "jurnal de 
călătorie" şi "jurnal literar", pentru că autorul, ca un paradoxist 
autentic, respectă o regulă de bază a Paradoxismului: "Fără 
reguli!". 

